OBH 758/1995.
Az állampolgári jogok országgyűlési biztosa általános helyettesének jelentése
Ügyintéző: dr. Izafé Éva

Az eljárás megindulása

	Panaszos az Alkotmánybírósághoz fordult nevelőszülői megállapodásának felbontása tárgyában, sérelmezve egyidejűleg, hogy mint nevelőszülő és a volt állami gondoskodású gyermek között a kapcsolattartás nem biztosított. Az Alkotmánybíróság hatáskör hiányában, további intézkedés céljából az ügyet megküldte az állampolgári jogok országgyűlési biztosának.
	A vizsgálat megindítását követően megkerestem a gyermek lakhelye szerint illetékes közigazgatási hivatalt vizsgálat lefolytatása, illetve a gyermek jelenlegi körülményeiről való tájékoztatás céljából.

A megállapított tényállás

	A Szabolcs-Szatmár-Bereg Megyei Önkormányzat Gyermek- és Ifjúságvédő Intézete (továbbiakban: GYIVI) értesítette panaszost, hogy az 1988. június 6-án kötött nevelőszülői megállapodást felbontja. Indokolásul közölte, hogy a nevelt gyermek állami gondoskodásának megszüntetése folyamatban van. A gyermeket a vér szerinti anyához, adaptációs szabadságra engedik. Egyúttal megköszönték eddigi munkáját, a gyermekről való szeretetteljes gondoskodást és nevelést. Nevelőszülői tevékenységére a továbbiakban is számítanak.
	A nevelőszülői megállapodás felbontását sérelmezve panaszos több szervhez fordult, hogy az Igazságügyi Minisztérium, a Népjóléti Minisztérium, a Budapest VII. ker. Polgármesteri Hivatal, a Budapest VI. és VII.kerületi Ügyészség, a Fővárosi Főügyészség és heti lap segítségét kérte sérelmének orvoslására.
	Az íratok ismeretében vizsgálat lefolytatására kértem fel a Budapest Főváros Közigazgatási Hivatalt, tekintettel arra, hogy a gyermek az édesanyjához került, Budapest VII. kerületébe.

Az ügy jogszabályi háttere

1952. évi IV. törvény a házasságról, a családról és a gyámságról, egységes szerkezetben a hatálybalépésről és végrehajtásról szóló 1952. évi 23. törvényerejű rendelettel, a végrehajtásról szóló 1952. évi 23. törvényerejű rendelettel, valamint a végrehajtásáról szóló 7/1974.(VI.21.) IM rendelettel és a 4/1987.(VI.14.) IM rendelettel

51/1986.(XI.26.) MT rendelet a kiskorúakról való állami gondoskodásról, valamint a szülő és a gyermek kapcsolattartásának szabályozásáról

14/1989.(IV.26.) SZEM rendelet a nevelőszülői jogviszonyra vonatkozó egyes kérdésekről és a nevelőszülők részére fizetendő gondozási díjról

A vizsgálat megállapításai

A beszerzett iratanyag, a Budapest Főváros Közigazgatási Hivatal által lefolytatott vizsgálat és környezettanulmány alapján megállapítást nyert, hogy a Budapest VII. kerület Polgármesteri Hivatal, mint első fokú Gyámhatóság kellő előkészítés nélkül, elhamarkodottan szüntette meg a gyermek intézeti nevelését. Az első fokú határozat megsemmisítését és a Gyámhatóság új eljárásra kötelezését ennek ellenére nem tartotta indokoltnak, mivel a környezettanulmány eredményeképpen a gyermek családjában történő nevelését a másodfokú hatóság biztosítottnak látta az édesanyánál.
	Az intézeti nevelés megszüntetését követően a gyermek sorsának megnyugtató rendezése érdekében pedagógiai vélemény beszerzésére került sor. Az iskola igazgatójának tájékoztatása szerint a gyermek vérszerinti családjába beilleszkedett, életkörülményei kiegyensúlyozottak, fejlődése biztosított. Osztálytársaival a kapcsolata jó, társai befogadták, szeretik őt. A pedagógusokkal illedelmesen, tisztelettudóan viselkedik. Az iskolában felkészült, felszerelése hiánytalan, tanulmányi előmenetele képességeinek megfelelő. A pedagógia vélemény leszögezi, hogy a gyermek rendezett családi háttere számára biztosítva van az édesanyjánál. Ezt követően történt még egy környezettanulmány a másodfokú hatóság részéről, amelynek során tapasztaltak megerősítették a kerületi Gyámhatóság döntésének megalapozottságát.
	A vizsgálat megállapította, hogy a gyermek vérszerinti anyánál történő megfelelő neveltetése biztosítva van, nem indokolt a gyermek intézeti nevelésbe vétele és ezt követően nevelőszülőkhöz történő kihelyezése.
	A kerületi Gyámhatóság által az ügyben elkövetett eljárási hibák miatt a másodfokú Gyámhatóság 1995. októberében jelzéssel élt a Budapest VII. kerületi Polgármesteri Hivatalhoz. Erről, illetve a vizsgálat eredményéről tájékoztatták a Népjóléti Minisztériumot.
	A Közigazgatási Hivatal az országgyűlési biztos megkeresését követően ismételt környezettanulmányt végeztek az anya lakásán. Ez alapján is megállapítható, hogy a gyermek sorsa az intézeti nevelés megszüntetésével valóban megnyugtatóan rendeződött.
	Tekintettel arra, hogy a vizsgálat alkotmányos visszásságot nem tárt fel, a korábban történt, valamint az országgyűlési biztos kezdeményezésére  indult másodfokú Gyámhatósági vizsgálat arra a megállapításra jutott, hogy a gyermek sorsa az édesanyánál megnyugtatóan rendeződött, az ügyben ajánlással nem éltem.
	A vizsgálat azt is megállapította, hogy nem keletkezett alkotmányos visszásság a kapcsolattartás tárgyában lefolytatott eljárás során sem, a Gyámhatóság helyesen döntött akkor, amikor a volt nevelőszülő és a gyermek között, panaszos kezdeményezésére indult kapcsolattartási kérelmet elutasította. Az elutasítás nem jelenti azt, hogy az édesanya és panaszos nem állapodhat meg e kérdésben, saját elhatározásuk szerint ez a kapcsolattartás folyamatosan biztosítható, de ebben a hatóság közreműködését nem kérhetik.

Budapest, 1997. január 17.

								Dr. Polt Péter